На основу члана 80. и 101. Закона о социјалној заштити (,,Службени гласник Републике Српске,, 37/2012, 90/2016, 94/2019, 42/2020 - др. уредба), члана 10. Одлуке о оснивању Јавне установе Центар за социјални рад Бијељина (''Службени гласник града Бијељина'' број 12/21) и члана 23. Статута Јавне установе Центар за социјални рад Бијељина, а на основу Извјештаја о раду Јавне установе Центар за социјални рад Бијељина за 2023. годину, Управни одбор Јавне установе Центар за социјални рад Бијељина, на сједници одржаној дана 08.05.2024. године д о н о с и

**ПРОГРАМ РАДА**

**ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА**

**за 2024. годину**

Јавна установа Центар за социјални рад Бијељина је установа социјалне заштите коју је основао град Бијељина за извршавање послова и реализацију права утврђених Законом о социјалној заштити, Породичним законом, Законом о заштити од насиља у породици, Законом о заштити и поступању са малољетницима у кривичном поступку. Центар се бави и пружањем других услуга социјалног рада, самостално или у сарадњи са другим институцијама и удружењима.

Поред законом дефинисаних функција, Центар своју дјелатност остварује и на основу одлука оснивача: Одлуке о оснивању, Одлуке о проширеним правима и услугама у области социјалне заштите, других правних аката као што су статут, програми и планови рада.

У провођењу социјалне заштите и социјалног рада, Центар за социјални рад врши следећа јавна овлашћења:

* пружа прву стручну помоћ грађанима,
* рјешава у првом степену о остваривању права утврђених Законом о социјалној заштити и одлукама о проширеним правима у Граду Бијељина,
* рјешава у првом степену о остваривању права из области породично-правне заштите и старатељства,
* ради на спровођењу мјера према малољетним лицима у кривичном поступку,
* пружа социјалне услуге у поступку рјешавања о правима из области социјалне заштите,
* врши надзор над хранитељским породицама,
* води евиденцију и документацију о правима, пруженим услугама и предузетим мјерама у оквиру своје дјелатности и издаје увјерења на основу евиденције и
* врши исплату новчаних права утврђених Законом о социјалној заштити и другим прописима и општим актима.

Поред ових послова, Центар за социјални рад обавља и стручне послове из области социјалне заштите и социјалног рада, породичне и дјечије заштите, и то:

* открива и прати социјалне потребе грађана и проблеме у области социјалне заштите,
* предлаже и предузима мјере у рјешавању социјалних потреба грађана и прати њихово извршење,
* предлаже мјере за унапређивање социјалне заштите и планирање развоја система социјалне заштите у Граду Бијељина, организује и спроводи одговарајуће облике социјалне и дјечје заштите и непосредно пружа социјалне услуге,
* прати стање у области дјечје и породично-правне заштите, покреће иницијативе и предлаже мјере за унапређивање система дјечје и породичне заштите,
* развија и унапређује превентивне активности које доприносе спречавању и сузбијању социјалних проблема,
* пружа дијагностичке услуге, спроводи одговарајући третман, савјетодавне, терапијске услуге и стручну помоћ корисницима,
* подстиче, организује и координира професионални и добровољни рад у области социјалне заштите,
* ради на развоју разноврсних модела збрињавања корисника у заједници и социјалних услуга у складу са потребама корисника, развија социјални рад у заједници,
* пружа услуге помоћи и његе у кући, дневног збрињавања и прихватилишта,
* подстиче и развија самопомоћ, добровољни рад, међуљудску солидарност, добротворне и хуманитарне дјелатности,
* обавља послове савјетовалишта за проблеме брака и породице, васпитања дјеце, усвојења, односа родитеља и дјеце,
* обавља аналитичко-истраживачке послове у Граду Бијељина и
* обавља и друге послове утврђене законом и одлукама Града Бијељина.

**I ЈУ ЦЕНТАР ЗА СОЦИЈАЛНИ РАД БИЈЕЉИНА-РЕСУРСИ**

1. **Кадрови**

На пословима стручног рада ангажовано је 34 стручна радника, док је на осталим пословима ангажовано 26 радника.

Стручни радници у Центру су радници следећих занимања: дипломирани социјални радник, дипломирани правник, дипломирани психолог, дипломирани социолог, дипломирани педагог, дипломирани специјални педагог и дипломирани дефектолог (дипломирани специјални едукатор и рехабилитатор) који су стекли образовање првог циклуса у трајању од најмање три, а највише четири године и вреднују се са најмање 180, односно 240 ECTS бодова, односно имају стручну спрему стечену према закону који регулише високо образовање, одговарајућег усмјерења, а који непосредно раде са корисницима на пружању социјалних услуга.

Стручни радници имају положен стручни испит за рад у области социјалне заштите.[[1]](#footnote-1)

|  |  |  |  |
| --- | --- | --- | --- |
| ОРГАНИЗАЦИОНА ЈЕДИНИЦА | БРОЈ РАДНИКА | СТРУЧНА СПРЕМА | РАДНИЦИ НА ОДРЕЂЕНО ВРИЈЕМЕ |
| Кабинет директора | 5 | МАСТЕР/ВСС | 0 |
| Одјељење за опште и финансијске послове | 17 | ОШ/ССС/ВСС | 1 |
| Одјељење социјалне заштите | 15 | ВСС | 0 |
| Одјељење за породичну заштиту | 10 | ВСС | 3 |
| Одјељење за дјецу и омладину | 15 | ОШ/ССС/ВСС | 1 |
| Укупан број извршилаца | 62 |  | 5 |

*Табела 1. Стање на дан 31.12.2023. године*

Унутрашња организација послова и радних задатака дефинисана је Правилником о унутрашној организацији послова и радних задатака у ЈУ Центар за социјални рад Бијељина. Овим Правилником формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

- **Кабинет директора** чини директор, помоћник директора, стручни сарадник за контролу првостепеног поступка, секретар и секретарица и формиран је као самостална организациона јединица унутар унутрашње организације Центра која обавља најсложеније послове руковођења и управљања Центром

|  |  |  |  |  |
| --- | --- | --- | --- | --- |
| ОРГАНИЗАЦИОНА ЈЕДИНИЦА | | БРОЈ РАДНИКА | СТРУЧНА СПРЕМА | РАДНИЦИ НА ОДРЕЂЕНО ВРИЈЕМЕ |
| Кабинет директора | Директор | 1 | ВСС |  |
| Помоћник директора | 1 | МАСТЕР |  |
| Стручни сарадник за контртолу првостепеног поступка | 1 | ВСС |  |
| Секретар | 1 | ВСС |  |
| Секретарица | 1 | ВСС |  |
| Укупан број извршилаца | | 5 |  | 0 |

*Табела 2. Стање на дан 31.12.2023. године*

Од фебруара 2024. године Центар нема директора, обзиром да је ранији директора испунио услове за пензионисање те послове директора тренутно обавља помоћник директора.

- **Одјељење за опште и финансијске послове** обавља послове из области праћења остваривања политике финансирања Центра, припремања нацрта/приједлога буџета Центра, праћења и евиденције прихода и извршење расхода буџета и израде финансијских извјештаја Центра, контроле правилности и законитости коришћења буџетских средстава, послове пријемне канцеларије, протокола и архива, послове на одржавању информационог система, послове за потребе Центра а који се односе на: одржавање, управљање, обезбjеђењe и заштиту објеката, опреме и друге имовине коју користи Центар, одржавање хигијене у просторијама Центра, као и друге послове који се посебним актом ставе у дјелокруг рада Одјељења. У овом Одјељењу организоване су двије Службе: Служба за финансије и Служба општих послова.

|  |  |  |  |  |  |
| --- | --- | --- | --- | --- | --- |
| ОРГАНИЗАЦИОНА ЈЕДИНИОЦА | | | БРОЈ РАДНИКА | СТРУЧНА СПРЕМА | РАДНИЦИ НА ОДРЕЂЕНО ВРИЈЕМЕ |
| Одјељење за опште и финансијске послове | Служба општих послова | Референт за послове писарнице и архиве | 3 | ВСС |  |
| Референт за послове пријема и отпреме поште | 3 | 1ВСС/2ССС |  |
| Чистачица | 3 | ОШ | 1 |
| Возач | 1 | ССС |  |
| Курир | 1 | ССС |  |
| Портир | 1 | ССС |  |
| Служба рачуноводства | Референт зс финансијско-рачуноводствене послове социјалних давања | 2 | ВСС |  |
| самостални финансијско-рачуноводствени сарадник | 1 | ВСС |  |
| референт за финансијско-рачуноводствене послове | 1 | ВСС |  |
| Финансијско-рачуноводствени референт за материјално пословање | 1 | ВСС |  |
| Укупан број извршилаца | | | 17 |  | 1 |

*Табела 3. Стање на дан 31.12.2023. године*

- **Одјељење за социјалну** **заштиту** врши стручне и управне послове из области социјалне, породично-правне и дјечије заштите као и послове на рјешавању у првом степену о остваривању права из области социјалне заштите. Послови у Одјељењу за социјалну заштиту подразумјевају свакодневни савјетодавни и теренски рад са корисницима у циљу јачања њихових капацитета и реализације права и услуга из области социјалне заштите.

|  |  |  |  |  |
| --- | --- | --- | --- | --- |
| ОРГАНИЗАЦИОНА ЈЕДИНИЦА | | БРОЈ РАДНИКА | СТРУЧНА СПРЕМА | РАДНИЦИ НА ОДРЕЂЕНО ВРИЈЕМЕ |
| Одјељење социјалне заштите | Стручни сарадник-дипломирани социјални радник | 12 | ВСС |  |
| Стручни сарадник за социјалну заштиту-дипломирани правник | 2 | ВСС |  |
| Стручни сарадник за педагошке послове | 1 | ВСС |  |
| Укупан број извршилаца | | 15 |  | 0 |

*Табела 4. Стање на дан 31.12.2023. године*

- **Одјељење за породично-правну заштиту** врши стручне и управне послове из области породичних односа, а у циљу заштите интереса свих чланова породице која је у кризи. У одјељењу се спроводе поступци заштите лица без адекватног породичног старања кроз разне облике старатељства, израђују се индивидуални програми заштите штићеника под старатељством, са нарочитим акцентом на малољетну дјецу, а у циљу стварања оптималних услова за њихов несметан раст и развој. Спроводи се поступак усвојења дјеце која испуњавају услове за овај вид трајног збрињавања. Заједно са осталим субјектима заштите од насиља у породици, а у складу са важећим законским прописима и протоколима, одјељење ради на заштити жртава насиља и спречавања насиља у породичној заједници.

|  |  |  |  |  |
| --- | --- | --- | --- | --- |
| ОРГАНИЗАЦИОНА ЈЕДИНИЦА | | БРОЈ РАДНИКА | СТРУЧНА СПРЕМА | РАДНИЦИ НА ОДРЕЂЕНО ВРИЈЕМЕ |
| Одјељење породичне заштите | Стручни сарадник за породичне односе | 6 | ВСС | 2 |
| Стручни сарадник за старатељство | 4 | ВСС | 1 |
| Укупан број извршилаца | | 10 |  | 3 |

*Табела 5. Стање на дан 31.12.2023. године*

- **Одјељење за дјецу и омладину** обавља послове из области малољетничке делинквенције и рада са васпитно запуштеном и занемареном дјецом, послове рада са малољетницима у сукобу са законом, васпитно занемареном и запуштеном дјецом, сарађује са образовним институцијама, бави се развојем и обезбјеђивањем услуга које су директно усмјерене на унапређивање квалитета збрињавања дјеце и омладине са поремећајима у понашању, дјеце са друштвено неприхватљивим понашањем и дјеце са другим проблемима у развоју, као и развојем и обезбјеђивањем услуга које су директно усмјерене на унапређивање квалитета збрињавања дјеце и омладине са сметњама у развоју. У овом Одјељењу организована је Служба за малољетничку делинквенцију и два дневна центра-Дневни центар за дјецу са сметњама у развоју и Дневни центар за дјецу у ризику.

|  |  |  |  |  |  |
| --- | --- | --- | --- | --- | --- |
| ОРГАНИЗАЦИОНА ЈЕДИНИОЦА | | | БРОЈ РАДНИКА | СТРУЧНА СПРЕМА | РАДНИЦИ НА ОДРЕЂЕНО ВРИЈЕМЕ |
| Одјељење за дјецу и омладину | Служба за малољетничку деликвенцију | Стручни сарадник за малољетничку деликвенцију | 2 | ВСС |  |
| Дневни центар за дјецу са сметњама у развоју | Стручни сарадник за рад са дјецом са сметњама у развоју | 1 | ВСС |  |
| Стручни сарадник на радноокупационим радионицама | 4 | ВСС |  |
| медицински техничар | 1 | ССС |  |
| чистачица-куварица | 2 | ОШ | 1 |
| Дневни центар за дјецу у ризику | Стручни сарадник за рад са дјецом у ризику | 1 | ВСС |  |
| Стручни сарадник на радноокупационим радионицама | 4 | ВСС |  |
| Укупан број извршилаца | | | 15 |  | 1 |

*Табела 6. Стање на дан 31.12.2023. године*

Кроз рад одјељења и служби реализују се облици, мјере и услуге социјалне заштите.

Центар за социјални рад Бијељина, обзиром на повећан обим послова и ширење спектра права и услуга у области социјалне заштите, у наредном периоду мораће да јача кадровске капацитете. Потребно ће бити ангажовати стручне раднике у складу са нормативима рада установа социјалне заштите.

У току 2024. године континуирано ће се проводити стручна едукација и усавршавање радника, а што је право и обавеза свих стручних радника како би радили на што квалитетнији начин и у складу са законским прописима. Сви стручни радници су активно укључени у едукације, семинаре, радионице које се организују из домена рада социјалне, породичне и дјечије заштите. Планирано је упућивање четири радника на наставак едукације из супервизије у психосоцијалном раду.

Што се тиче осталих радника (административни радници) едукације и усавршавања ће бити омогућена у складу са захтјевима радног мјеста и сходно измјенама законског оквира рада.

1. **Просторни и технички услови**

Центар за социјални рад Бијељина, од марта 2020. године, дјелатност обавља у новом објекату, који је изграђен на старој локацији Центра у улици Потпоручника Смајића број 18. Простор је адекватан, задовољава потребе стручног и професионалног рада, а опремљен је и потребним канцеларијским намјештајем и опремом.

Простор који користи Центар, а у склопу којег су, поред Центра, смјештена и два дневна центра-дневни центар за дјецу са сметњама у развоју и дневни центар за дјецу у ризику површине је око 1400 м² корисног простора. У току ове, а и наредних година, у складу са буџетским средствима, Центар ће у сарадњи са Градском управом активно спроводити активности у циљу довођења објекта у оптимално стање. Планирано је инвестиционо одржавање дијела зграде у коме се одвијају услуге дневног центра за дјецу са сметњама у развоју.

Центар за социјални рад Бијељина у току 2024. године има у плану набавку путничког возила за потребе теренског рада.

Што се тиче техничке опремљености, а у циљу побољшања услова рада, лакше и брже комуникације између радника и радника са корисницима у плану је обнова информатичке опреме у виду набавке сервера, брзих скенера и штампача у боји.

У току 2024. године, Центар ће завршити све активности, започете 01.01.2024. године, на увођењу е-писарнице.

**II АКТИВНОСТИ У 2024. ГОДИНИ**

У 2024. години Центар ће радити на изради извјештаја, анализа и информација које су предвиђене Програмом рада Скупштине града Бијељина за 2024. годину, с тим што ће обавезно припремити:

1. Извјештај о раду ЈУ Центар за социјални рад Бијељина за 2023. годину са Програмом рада за 2024. годину;

* Рок разматрања: април 2024. године

1. Информација о заштити дјеце са посебним потребама;

* Рок разматрања: мај 2024. године

1. Информација о стању малољетничке делинквенције на подручју града Бијељина

* Рок разматрања: јули 2024. године

1. Информација о раду ЈУ Центра за социјални рад Бијељина у заштити породице и унапређењу породичних односа

* Рок разматрања: септембар 2024. године

1. Информација о заштити социјално угроженог становништва

* Рок разматрања: октобар 2024. године

1. План развоја социјалне заштите града Бијељина за период од 2025. године до 2029. године

* Рок разматрања: новембар 2024. године

Центар ће у сарадњи са Одјељењем за друштвене дјелатности Градске управе и партнерима у граду Бијељина радити на имплементацији Одлуке о проширеним правима и услугама у области социјалне заштите која је усвојена почетком 2024. године. Планирано је увођење нових права из области социјалне заштите што ће захтјевати усклађивање правних аката установе као и промоцију нових права.

У 2024. години наставиће се имплементација Плана развоја социјалне заштите на подручју Града Бијељина за период 2019-2024. године чији саставни дио чини Акциони план за реализацију конкретних активности. План је усвојен закључком Скупштине Града Бијељина број 01-013-21-11/18 од дана 29.10.2018. године. Овај документ представља платформу развоја социјалне заштите на локалном нивоу за дати период а план је да се у реализацију истог укључе сви партнери на локалном нивоу (град Бијељина, јавне установе и предузећа, невладине организације). Приступиће се анализи Плана за протекли период са циљем анализе достигнутог степена развоја и прикупљања информација за израду новог Плана развоја. За израду новог Плана развоја задужена је Радна група[[2]](#footnote-2) коју је именовао директор.

Центар је 2018. године усвојио План интегритета ЈУ Центар за социјални рад Бијељина. У 2024. години наставиће се активности на увођењу електронског регистра праћења имплементације Плана интегритета и обука радника.

У току 2024. године Центар ће интензивно радити на успостављању и спровођењу система финансијског управљања и контроле.

У току 2024. године приступиће се изради новог Правилника о унутрашњој организацији и систематизацији послова и радних задатака у ЈУ Центру за социјални рад Бијељина.

Орган управљања Центра размотриће: Извјештај о раду Центра за 2023. годину, Програм рада Центра за 2024. годину, Извјештај о финансијском пословању, и друга питања битна за функционисање Центра, а у складу са Статутом Центра.

У Центру ће се обављати и други послови: вођење евиденције и документације према законским прописима и обавезама проистеклим на основу одлука органа Центра (издавање разних увјерења, потврда, давање мишљења, израда извјештаја, давање обавјештења и сл.).

**СТРУЧНИ РАД**

У Центру за социјални рад ће наставити да се обавља стручни рад по устаљеном плану и програму и досадашњој динамици. У фокусу Центра, као и до сада, биће:

1. Дијете
   1. Без родитељског старања
   2. Са сметњама у развоју
   3. Чији је развој ометен породичним приликама
   4. Жртва насиља
   5. Жртва трговине дјецом
   6. Са друштвено неприхватљивим понашањем
   7. Изложено социјално ризичним понашањем
   8. Коме је због посебних околности потребна социјална заштита
2. Пунољетно лице
   1. Материјално необезбјеђено и за рад неспособно лице
   2. Са инвалидитетом
   3. Старије, без породичног старања
   4. Са друштвено негативним понашањем
   5. Жртва злоупотребе психоактивних супстанци
   6. Жртва насиља у породици
   7. Жртва трговине људима
   8. Коме је због посебних околности потребна социјална заштита
3. Породица.

Наставиће се примјена Закона о социјалној заштити кроз признавање основних права као што су:

* Новчана помоћ;
* Додатак за помоћ и његу другог лица;
* Лична инвалиднина;
* Подршка у изједначавању могућности дјеце и омладине са сметњама у развоју;
* Смјештај у установу;
* Збрињавање у хранитељску породицу;
* Помоћ и њега у кући;
* Дневно збрињавање;
* Једнократна новчана помоћ и
* Савјетовање.

Поред основних права из Закона о социјалној заштити наставиће се примјена права и услуга из Одлуке о проширеним правима и услугама у области социјалне заштите.

Центар је у сарадњи са Одјељењем за друштвене дјелатности Градске управе, иницирао доношење нове Одлуке о проширеним правима и услугама у области социјалне заштите. Иста је усвојена на мартовској Скупштини Града Бијељина. У току 2024. године вршиће се усклађивање права и услуга са донијетом Одлуком, као и доношење интерних аката који су предвиђени истом.

У 2023. години, сходно Закону о социјалној заштити, вршиће се преиспитивање права из области социјалне заштите за све кориснике основних права. То значи да ће се у току године, за око 3000 корисника основних права, преиспитати услови за коришћење социјалне заштите.

Кроз савјетодавни рад са супружницима, ванбрачним партнерима, родитељима и дјецом наставиће се са јачањем и оснаживањем породице као основним стубом друштва. Обзиром да се нови Породични закон примјењује од 1. септембра 2023. године, велика пажња ће се посветити имплементацији Закона као и новинама које исти прописује. Закон предвиђа да један дио послова који су до сада били у надлежности Центра (повјере из ванбрачних заједница и регулисање начина одржавања личних односа) прелазе у судску надлежност, док се, са друге стране, појачава улога Центра у неким другим сегментима рада – нарочито у предметима вршења родитељских права. Очекује се да ће ово за последицу имати повећања послова у надлежности Центра, тј. органа старатељства.

И у 2024. години радиће двије стручне комисије, Првостепена стручна комисија за процјену потреба и усмјеравања дјеце и омладине са сметњама у развоју и Првостепенa стручнa комисијa за утврђивање способности лица у поступку остваривања права из социјалне заштите и утврђивања функционалног стања корисника. Чланове Комисија је именовао Градоначелник Града Бијељина у складу са прописима који уређују област социјалне заштите. Налаз и мишљење Комисија је један од кумулативних услова за остваривање права из Закона о социјалној заштити.

У Центру ће се обављати и следећи стручни послови: вођење евиденције и документације према законским прописима и обавезама проистеклим на основу одлука органа Центра.

Дајемо преглед значајнијих послова, њихову заступљеност у 2023. години и претпостављене интензитете у 2024. години:

|  |  |  |  |
| --- | --- | --- | --- |
| РБ | ОПИС | Број случајева/ поступака у 2023 | Процјена за 2024. |
| **I** | **ПОРОДИЧНА ЗАШТИТА** |  |  |
| 1. | Старатељство (1.1.+1.2.) | 366 | 370 |
| 1.1. | Стално | 155 | 160 |
| *1.1.1.* | *-малољетна лица* | *24* | *30* |
| *1.1.2.* | *-пунољетна лица* | *131* | *140* |
| 1.2. | Привремено | 195 | 200 |
| *1.2.1.* | *-малољетна лица* | *8* | *10* |
| *1.2.2.* | *-пунољетна лица* | *187* | *190* |
| 2. | Захтјеви за покушај мирења | 146 | 150 |
| 3. | Повјере из ванбрачних заједница | 38 | 40 |
| 4. | Регулисање одржавања личних односа родитеља и дјеце | 59 | 60 |
| 5. | Остали послови по Породичном закону (усвојење, малољетнички бракови, мјере органа старатељства, стручно мишљење) | 1000 | 1000 |
| **II.** | **ВАСПИТНА ЗАПУШТЕНОСТ И ЗАНЕМАРЕНОСТ** |  |  |
| **II.**  1. | **ВАСПИТНА ЗАПУШТЕНОСТ И ЗАНЕМАРЕНОСТ**  Са поремећајима у понашању (1.1+1.2.+1.3.) | 200 | 210 |
|
| *1.1.* | *Са асоцијалним понашањем* | *158* | *160* |
| *1.2.* | *Починиоци кривичних дјела* | *6* | *10* |
| *1.3.* | *Починиоци прекршаја* | *36* | *40* |
| **III** | **СОЦИЈАЛНА ЗАШТИТА** |  |  |
|  | **- Основна права** |  |  |
| 1. | Новчана помоћ | 358 | 400 |
| 2. | Додатак за помоћ и његу др. лица | 2324 | 2400 |
| 3. | Једнократне новчане помоћи | 811 | 900 |
| 4. | Смјештај у установу | 110 | 110 |
| *4.1.* | *-Малољетни корисници* | *13* | *15* |
| *4.2.* | *-Пунољетни корисници* | *97* | *100* |
| 5. | Збрињавање у хранитељску породицу | 19 | 20 |
| *5.1.* | *-Малољетни корисници* | *12* | *12* |
| *5.2* | *-Пунољетни корисници* | *7* | *10* |
| 6. | Подршка у изједначавању дјеце и омладине са сметњама у развоју | 26 | 30 |
| 7. | Здравствено осигурање корисника | 561 | 570 |
| 8. | Њега и помоћ у кући | 3 | 3 |
| 9. | Лична инвалиднина | 692 | 700 |
| 10. | Савјетовање | - | - |
| 11. | Дневно збрињавање дјеце са потешкоћама у развоју | 19 | 25 |
| 12. | Дневно збрињавање дјеце у ризику | 34 | 34 |
| **IV** | **СОЦИЈАЛНА ЗАШТИТА** |  |  |
|  | **- Проширена права** |  |  |
| 1. | Рјешавање стамбених питања | 13 | 15 |
| 2. | Право на накнаду за смјештај у властиту породицу | 198 | 200 |
| 3. | Заштита ученичког стандарда | 330 | 330 |
| 4. | Пакети хране, одјеће и обуће, новогодишњи пакетићи | 680 | 680 |
| 5. | Набавка огрева | 321 | 330 |
| 6. | Субвениција комуналних услуга | 223 | 223 |
| *6.1.* | *-Субвенција за воду* | *75* | *75* |
| *6.2.* | *-Субвенција за одвоз смећа* | *148* | *150* |
| 7. | Право на кориштење јавне кухиње | 270 | 270 |
| **V** | **ОСТАЛИ ПОСЛОВИ** |  |  |
| 1. | Процјена и усмјеравање лица ометених у развоју | 170 | 170 |
| 2. | Оцјена радне способности и функционалног стања | 1050 | *1100* |
| 3. | Остали послови (потврде, мишљења, услуге, увј.) | 1650 | 1650 |

**III УНАПРЕЂЕЊЕ СОЦИЈАЛНЕ ЗАШТИТЕ**

Центар за социјални рад Бијељина ће у току 2024. године, у сарадњи са партнерима, посебну пажњу посветити следећим активностима:

* Материјална подршка породицама које су у стању социјалне потребе
* Организовање савјетодавног рада са члановима породице (са циљем јачања њених компетиција, јачања позитивних ресурса породице, уважавања личног инвестирања у промене, стручна подршка породици у превазилажењу развојних и других криза, васпитању дјеце и сл.)
* Развијање нових модела подршке и рада са породицом
* Организовање медијских и других кампања са циљем указивања на значај породице и живота у њој
* Развој хранитељства
* Активно праћење стања породице из домена рада Центра
* Радити на успостављању рада Дневног центра за дјецу у ризику у складу са Законом о социјалној заштити
* Активно се залагати за примјену законом прописаних мјера према малољетницима (алтернативних мјера)
* Спроводити мјере примарне превенције малољетничког преступништва
* Учествовати у медијским кампањама које имају за циљ подршку младима и смањење малољетничког преступништва
* Јачати међуинституционалну сарадњу
* Створити претпоставке за ширење услуга према малољетницима и дјеци у ризику на подручју града Бијељина
* Развијање услуга у Дневном центру за дјецу са сметњама у развоју
* Развој програма раног откривања дјеце са сметњама у развоју и правовременог реаговања
* Смањење искључености и интеграција у друштвене токове дјеце са сметњама у развоју
* Проширивање услуга у заједници намењених овој популацији
* Подршка старим лицима
* Успоставити вођење електронске писарнице како би се олакшала комуникација између радника и радника са корисницима
* Успоставити електронску архиву.

У току 2024. године наставиће се и неке активности започете у ранијем периоду, а нарочито:

* Реализација пројекта „Развој и имплементација програма као одговор на потребе дјеце са поремећајима у понашању“ који је суфинансиран од стране Европске уније -ИПА Програм прекограничне сарадње Срб-БиХ 2014-2020 у партнерству Покрајинског завода за социјалну заштиту из Новог Сада са Центром за социјални рад Стара Пазова и Центром за социјални рад Бијељина
* Реализација пројекта „Моја прва прилика“који, у оквиру програма SDG2BiH, заједнички финансирају УНИЦЕФ и Градска управа града Бијељина
* Сарадња са мјесним заједницама;
* Обезбјеђивање хуманитарне подршке у одјећи и хигијенским пакетима за кориснике социјалне заштите у сарадњи са црквеном организацијом из Гросбеерена - Њемачка;
* Сарадња са Градском организацијом Црвеног крста и успостављање квалитетније сарадње са невладиним организацијама;
* Програма подршке жртвама од насиља у породици и жртвама трговине људима;
* Наставити рад на успостављању електронске евиденције о корисницима права и услуга Центра (СОТАК).

**IV САРАДЊА СА ДРУГИМ ИНСТИТУЦИЈАМА**

И у току 2024. године, ЈУ Центар за социјални рад Бијељина ће, као носилац социјалне заштите на локалном нивоу, наставити сарадњу са инситуцијама на републичком и локалном нивоу а нарочито са:

* Министарством здравља и социјалне заштите Републике Српске
* Градском управом Града Бијељина
* Центром јавне безбиједности Бијељина
* Домом здравља Бијељина
* Основним судом у Бијељини
* Окружним тужилаштвом у Бијељини
* Основним и средњим школама на подручју Града
* Високошколским установама на републичком и локалном ниову
* Омбудсманом за дјецу Републике Српске
* Установама социјалне заштите за смештај
* Невладиним организацијама
* Градском организацијом Црвеног крста
* Покрајинским заводом за социјалну заштиту Нови Сад
* Привредним субјектима и др.

Центар за социјални рад Бијељина ће и у току 2024. године благовремено информисати грађане о правима и услугама социјалне заштите. У том смислу, Центар ће наставити сарадњу са средствима јавног информисања преко којих ће свим грађанима пружати неопходне информације из домена рада Центра и путем веб странице и штампаног материјала презентовати рад Центра и обавјештавати грађане о начинима остваривања права о социјалној заштити.

**ФИНАНСИЈСКИ ПЛАН ЗА 2024. ГОДИНУ**

Планом буџета Града Бијељина за 2024. годину, планирана су средства за рад ЈУ Центра за социјални рад. Средства су планирана на двије потрошачке јединице и то Центар за социјални рад и Социјална заштита. Планирана средства, по потрошачким јединицама трезора, приказана су у табелама.





**ОБРАЗЛОЖЕЊЕ ФИНАНСИЈСКОГ ПЛАНА ЗА 2024. ГОДИНУ**

Буџет на ПЈТ 0005300 Центар за социјални рад, за 2024. годину износи 2.366.150,00 КМ, док планирана средства на ПЈТ 0005301 Социјална заштита износи 10.153.000,00 КМ.

**ПЈТ 0005300 ЦЕНТАР ЗА СОЦИЈАЛНИ РАД**

На потрошачкој јединици Центар за социјални рад евидентирају се **расходи по основу личних примања** запослених и то расходи за бруто плате, расходи за бруто накнаде, расходи за накнаду плата за вријеме боловања као и расходи за отпремнине и јубиларне помоћи. Законом о социјалној заштити је предвиђен и број стручних радника који су неопходни за обављање наше дјелатности. Центар за социјални рад нема довољан број стручних радника дефинисаних наведеним Законом. Средства намјењена за исплату личних примања запослених, пројектована буџетом за 2024. годину неће бити довољна за исплату личних примања запослених која су у складу са Законом о раду и Појединачним колективним уговором за запослене у ЈУ Центру за социјални рад.

У оквиру потрошачке јединице Центар за социјални рад евидентирају се **расходи за коришћење роба и услуга** који се односе на трошкове закупа, трошкове комуналних услуга, трошкове енергије, трошкове за набавку материјала, трошкове текућег одржавања, путне трошкове, трошкове горива, трошкови за стручне услуге, остали некласификовани расходи и накнаде за управни одбор. Узимајући у обзир раст цијена на тржишту роба и услуга, те повећан обим посла, мишљења смо да средства намјењена за материјалне трошкове Центра неће бити довољна.

Буџетом за 2024. годину планирани су и **капитални издаци** који су намјењени за инвестиционо одржавање објеката и набавка опреме која се односи на информатичку опрему неопходне за успостављање е-архиве и нормално функционисање е-писарнице. Такође, у 2024. години планирана је и набавка једног моторног возила за потребе теренског рада.

**ПЈТ 0005301 СОЦИЈАЛНА ЗАШТИТА**

Укупан буџет на потрошачкој јединици Социјална заштита у 2024. години износи 10.153.000,00 КМ. На овој потрошачкој јединици евидентирају се расходи по основу коришћења роба и услуга, расходи за текуће дознаке корисницима социјалне заштите, расходи за дознаке пружаоцима услуга социјалне заштите и трансфери другим буџетским корисницима за обавезно здравствено осигурање корисника и смјештај социјално угрожених лица.

У оквиру **расхода по основу коришћења роба** и услуга евидентирају се трошкови отпреме упутница, накнаде за рад првостепених љекарских комисија, трошкови мобилног тима, трошкови за дистрибуцију хране по пунктовима (јавна кухиња) и трошкови за превоз особа са инвалидитетом.

**Дознаке корисницима социјалне заштите** исплаћују се лицима која су остварила право по основу Закона о социјалној заштити и Одлуке о проширеним правима и услугама из области социјалне заштите. Висина појединачне накнаде је дефинисана законским и подзаконским актима, а усаглашавање износа се врши почетком календарске године. Основица за обрачун висине накнаде чини просјечна нето плата остварена у Републици у предходној години као и цијена смјештаја у установе социјалне заштите коју доноси Министар здравља и социјалне заштите почетком календарске године за текућу годину. Законом о социјалној заштити дефинисан је и начин финансирања права, тако да Министарство здравља и социјалне заштите РС учествује у суфинансирању прва на додатак за помоћ и његу другог лица у износу од 50%, права на новчану помоћ у износу од 50%, права на подршку у изједначавању могућности дјеце са сметњама у развоју у износу од 100% и права на личну инвалиднину у износу од 100%. Остала права се финансирају из буџета локалних самоуправа.

**Дознаке пружаоцима услуга социјалне заштите** се исплаћују лицима или установама регистрованим за пружање услуга из социјалне заштите. На овим буџетским позицијама се евидентирају расходи настали по основу остварених права на смјештај у установу социјалне заштите, права на помоћ у кући, расходи за набавку одјеће и обуће за дјецу у домском смјештају, стамбено збрињавање корисника, заштита жртава трговине људима, савјетовалиште, субвенције корисника, јавна кухиња као и право на дневно збрињавање корисника – Дневни центар за дјецу са потешкоћама у развоју и Дневни центар за дјецу у ризику.

**Трансфери** Фонду здравственог осигурања се врше ради уплате здравственог осигурања за кориснике Центра у складу са Закону о здравственом осигурању и Закону о социјалној заштити. Основицу за обрачун здравственог осигурања чини 40% од просјечне бруто плате исплаћене у Републици у предходној години. Министарство здравља и социјалне заштите суфинансира уплату осигурања у износу од 50% за лица која су осигурање стекли по основу признавања права на новчану помоћ и додатак за помоћ и његу другог лица.

Евидентно је да буџет на ПЈТ Социјална заштита из године у годину има континуирани раст због раста трошкова намјењених за сервисирање обавеза утврђеним Законом који уређује ову област. Разлози због којих расходи имају тенденцију раста леже у чињеници да се број корисника прва из Закона о социјалној заштити на годишњем нивоу повећава за око 3-5%. Други веома битан фактор који директно утиче на висину појединачне накнаде је просјечна нето плата остварена у Републици у предходној години, а која је у 2024. години већа за 11,36% у односу на 2023. годину. Цијена смјештаја у установе социјалне заштите у 2024. години је порасла у просјеку за 25% у односу на 2023. годину.

Узимајући у обзир наведене чињенице, мишљења смо да планирана средства, буџетом за 2024. годину, неће бити довољна за измирење обавеза према корисницима права и пружаоцима услуга из Закона о социјалној заштити. Трошење средстава ће се редовно пратити о чему ће се благовремено информисати Градоначелник и надлежна одјељења, како би се на вријеме обезбједила средства за нормално функционисање Центра.

У Бијељини, мај 2024. године

ОБРАЂИВАЧ

ЈУ ЦЕНТАР ЗА СОЦИЈАЛНИ РАД

Б И Ј Е Љ И Н А

Извјештај о раду ЈУ Центар за социјални рад Бијељина за 2023. годину са Програмом рада за 2024. годину разматран је и усвојен на сједници Управног одбора ЈУ Центар за социјални рад Бијељина одржаној дана 8.5.2024. године.

1. Чланом 93. Закона о социјалној заштити прописана је обавеза полагања стручног испита за све стручне раднике запослене у установама социјалне заштите [↑](#footnote-ref-1)
2. Радна група именована је рјешењем број 01-014.12-60/23 од 04.04.2023. године [↑](#footnote-ref-2)